**ELŐTERJESZTÉS**

**a Képviselő-testület 2014. augusztus 21-i ülésére**

**Tárgy:** SZMSZ módosítása.

Tisztelt Képviselő-testület!

Apátistvánfalva Községi Önkormányzat Képviselő-testülete a 2013. december 20-i ülésén, majd a 2014. április 28-i ülésén is módosította az Apátistvánfalva Községi Önkormányzat Szervezeti és Működési Szabályzatáról szóló 5/2013. (IV. 18.) önkormányzati rendeletet, illetve annak 1. mellékletét, ami a képviselő-testület átruházott hatásköreit tartalmazza. A decemberi SZMSZ módosítás alkalmával az önkormányzati segély ügyében való döntés polgármesteri hatáskörbe, valamint a méltányossági közgyógyellátásra jogosultságról döntés jegyző hatáskörébe való átruházását foglalta a Tisztelt Képviselő-testület az 1. mellékletbe. Sajnos a második rendeletmódosítás alkalmával, áprilisban, nem vettük figyelembe a decemberi módosítással elfogadott melléklet tartalmát, így jelenleg – az áprilisi döntésnek megfelelően – csak a közösségi együttélés alapvető szabályainak elmulasztásával, megszegésével kapcsolatos elsőfokú hatáskör gyakorlása, valamint a közterületen történő filmforgatás engedélyezése szerepel benne mint a polgármesterre átruházott elsőfokú hatáskör.

Jelen rendeletmódosítás tervezet célja ennek a hibának a kijavításával az SZMSZ 1. mellékletének helyes tartalmának megállapítása.

Mivel a jogalkotásról szóló törvény a jogszabály előkészítője számára előírja egy előzetes hatásvizsgálat elkészítését és arról – önkormányzati rendelet esetében – a képviselő-testület tájékoztatását, ezért itt kell szólnom arról, hogy a tervezett rendeletmódosításnak nincs jelentős társadalmi, gazdasági, költségvetési hatása, környezeti és egészségi következménye, adminisztratív terheket befolyásoló hatása. A jogszabály megalkotásának szükségességét a fent megjelölt, valamint az indokolásba foglalt okok indokolják. A jogalkotás elmaradásának esetén az önkormányzati segély illetve a méltányossági közgyógyellátásra való jogosultság ügyében való döntés a képviselő-testület feladata lenne. A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Kérem a Tisztelt Képviselő-testületet, hogy a rendeletet megalkotni szíveskedjen!

Szentgotthárd, 2014. augusztus 18.

 Dr. Dancsecs Zsolt

 jegyző

**Apátistvánfalva Községi Önkormányzat Képviselő-testületének**

**16/2014. (VIII.22.) önkormányzati rendelete**

**az Apátistvánfalva Községi Önkormányzat Szervezeti és Működési Szabályzatáról szóló 5/2013. (IV. 18.) önkormányzati rendelet**

**módosításáról**

Apátistvánfalva Községi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotó hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva a következőket rendeli el:

**1. §** Az Apátistvánfalva Községi Önkormányzat Szervezeti és Működési Szabályzatáról szóló 5/2013. (IV. 18.) önkormányzati rendelet 1. melléklete helyébe az 1. melléklet lép.

**2. §** Ez a rendelet a kihirdetését követő napon lép hatályba.

Erdei Lászlóné Dr. Dancsecs Zsolt

 polgármester jegyző

Ezt a rendeletet Apátistvánfalva Községi Önkormányzat Képviselő-testülete a 2014 év augusztus hó 21 -i ülésén fogadta el.

*Záradék:*

*A rendelet a mai napon kihirdetésre került:*

*Apátistvánfalva, 2014. augusztus 22.*

 *Dr. Dancsecs Zsolt*

 *jegyző*

**1. melléklet a …/20… .(… . … .) önkormányzati rendelethez**

„**1. melléklet az 5/2013. (IV. 18.) önkormányzati rendelethez**

A képviselő-testület átruházott hatáskörei

1. A képviselő-testület a polgármesterre ruházza át:

1.1. az önkormányzati segély megállapítása kapcsán a hatáskörét,

1.2. a közösségi együttélés alapvető szabályainak elmulasztásával, megszegésével kapcsolatos elsőfokú hatáskör gyakorlását,

1.3. a közterületen történő filmforgatás engedélyezését.

2. A képviselő-testület a jegyzőre ruházza át a méltányossági közgyógyellátásra jogosultságról való döntés hatáskörét.”

**Indokolás:**

1. §-hoz: Az SZMSZ-nek a képviselő-testület átruházott hatásköreiről rendelkező 1. mellékletét újra kell szabályozni úgy, hogy az tartalmazza az önkormányzati segély ügyében való döntés, a közösségi együttélés alapvető szabályainak elmulasztásával, megszegésével kapcsolatos elsőfokú hatáskör és a közterületen történő filmforgatás engedélyezésének átruházását a polgármesterre, valamint a méltányossági közgyógyellátásra való jogosultságról való döntés átruházását a jegyzőre.

2. §-hoz: Hatályba léptető rendelkezés.